નારદે આ પ્રકારની વ્યભિચારિણીઓ માટે સ્વૈરિણી શબ્દપ્રયોગ કર્યો છે. સ્વૈરિણી એટલે સ્વૈરવિહારી. તેમણે ચાર પ્રકારની સ્વૈરિણી કહી છે, જે સ્ત્રીને બાળક હોય કે ન હોય અને તેનો પતિ હયાત હોય છતાં કામવશ થઈ તે બીજા પુરુષ પાસે જતી રહે તો તે પ્રથમ પ્રકારની સ્વૈરિણી કહેવાય. પરણેલા પતિને છોડીને જે પરપુરુષ પાસે જતી રહે અને તેને પણ છોડીને પાછી પતિને ઘેર આવે તો તે બીજા પ્રકારની સ્વૈરિણી કહેવાય. પતિના મૃત્યુ પછી દિયરને છોડીને પરપુરુષ પાસે જાય તે ત્રીજા પ્રકારની સ્વૈરિણી કહેવાય. તથા જે સ્ત્રી બીજે દેશથી આવી હોય, ધન આપીને ખરીદાયેલી હોય અને ખાવાપીવાનું ન મળતું હોવાથી ‘હું તમારી છું’ એમ કહીને આવી હોય તે ચોથા પ્રકારની સ્વૈરિણી કહેવાય છે. આ ચાર પ્રકારની સ્ત્રીઓની વ્યાખ્યા કરીને નારદ કહે છે કે વ્યભિચારિણીનું મૂંડન કરવું. તેને નિકૃષ્ટ ભોજન આપવું. વસ્ત્રો આપવાં. તેણે પતિનું ઘર સાફસૂથરું ને ચોખ્ખુંચણક રાખવું તથા જમીન પર સૂવું.